정조 7년
癸卯二月二十八日辰時。上御誠正閣。備局堂上引見入侍時。行知中樞府事具善復。行禮曹判書金華鎭。行司直鄭尙淳。戶曹判書李性源。判尹鄭昌聖。兵曹判書鄭好仁。工曹判書徐有慶。知中樞府事鄭民始。知敦寧鄭一祥咸春君李昌運。行訓鍊都正李敬懋。行副司直趙時俊。右承旨金宇鎭。校理李太亨。假注書沈晉賢。事變假注書馬思人。記注官金鳳顯。記事官李崑秀。以次進伏訖。民始曰。日間聖體。若何。上曰。大體無形現之症。而眼眩比甚。非但左相有此病。予亦因近日酬應之甚多。以致添苦。是可悶也。民始曰。近日風氣不佳。方切伏慮。俄伏見所下傳敎。下情實不勝驚悶矣。王大妃殿氣候。若何。上曰。一樣矣。民始曰。惠慶宮氣候。若何。上曰。一樣矣。方以惠慶宮湯劑事。有可商議者。提調則姑爲留待也。仍命備堂奏事。尙淳曰。以開城留守狀啓事。雖使備郞往復於左右相。而旣未承就議大臣之命。故不敢循例稟處矣。上曰。如此國體。前所未有。若爾則雖無大臣。足可爲國也。祗緣予誠意未孚。以至於此。股肱之托。寧容如是。近日大臣事。予亦不知其委折矣。卿等旣不得躐等而行大臣事。予則微大臣無所適從。寧不悶哉。尙淳曰。左相則有實病。右相則必欲求遞。故俱不得入來云矣。上曰。原任大臣。如或入參。則事面稍勝。且有已例。故俄有所下敎矣。亦不入來。今日廟謨。將不至稅泊於何地也。左相今日之擧。又不知何事也。向箚則謂是風疹。今又云眼病添加。精神消耗云。風疹則本非不可造朝之症。眼病則又是宿恙。今豈可日尋箚子。了無變動乎。今日則大臣見其傳敎。必當引義。予言雖不足輕重。大臣去就則想必有節拍矣。有司堂上不可不備。大臣之意。將欲以誰某差下云耶。尙淳曰。未及相議矣。上曰。諸公事。有司堂上回啓。可也。尙淳曰。開城留守徐有防狀啓。枚擧金川郡守洪載淵牒報。及大興中軍柳鎭豊面稟以爲。金川郡次知大興餉還及各倉還上。合爲二萬七十八石零。而一戶所受。不下七八石。中軍次知內倉餉穀。今爲三千三百四十餘石之多。每戶受還。至於八九石。變通減數。以除民弊云。而其所矯救之道。實有公私兩便之端。本營補城廳財力。只有債殖一路而中軍以下放料衣資及城牒繕築軍器修補等節。竝爲策應矣。近年以來。元貨漸縮。應下不足。無路繼用。金川餉穀中太三千五百石。豆五百石及內倉餉穀中太五百石。豆二百石。依太白城餉例。作錢劃付於補城所。以爲支放之需。以除勒還之弊事。請令廟堂稟旨分付矣。昨日賓對命下之後。臣旣未承就議大臣之下敎。而備郞來傳左右相之言。左相以爲。兩處餉穀之應分數多。俱爲民弊。守臣旣已狀請變通。且有太白城餉已例。依所請許施似好云。右相以爲。旣有情病。不得可否云。大臣之意如此。何以爲之。敢稟。上曰。依爲之。出擧條尙淳曰。開城留守徐有防論報備局。以爲本營所屬長湍南倉餉還。近年以來。連因朝令。捧留該邑。故本倉留庫各穀。合爲五百七十三石零。初不分俵。已經四年。若不及今變通。則其將日就腐縮。該倉留庫各穀盡爲還分事爲請矣。左相之意以爲。若經今夏。又不還分。則空棄可惜。依所報許施似好。而欲爲一經筵稟而題送云。大臣之意如此。何以爲之。敢稟。上曰。依爲之。出擧條善復曰。今三十日乃吉日將欲進去園所。而大將牌符。何以爲之乎。上曰。仍佩往來。可也。善復曰。禮堂亦不可不往。何以爲之乎。上曰。亦令除朝辭同爲進去。而紅箭門外夾路。亦爲略略開剔。可也。華鎭曰。凡節製直赴會試與分給之人。例付於式年初試。而曾因庚寅年受敎。特爲許赴增別試矣。其中雖或一人。疊有數次承傳。一經初會試。則無更付後試之例。此則竝依前勿施。而昨年柑製。在於庭試會試之前。故直赴會試之人。雖赴會圍。至於給分之人。未及較藝於初試。事當許赴於今番文科初試。而科製體重。敢此仰達矣。上曰。卿之所奏果好。依此爲之。可也。出擧條上曰。一經講給分人。何以爲之耶。華鎭曰。向有黃鍾五。近有尹若烈。而此亦可以經稟處之矣。上曰。一經生。亦依圓點生例。草記稟處。可也。華鎭曰。庭試陳試人。例不得許赴於增廣矣。今亦依此擧行乎。上曰。依是爲之。性源曰。石物鳩聚事。自內寺經紀。而物力不敷。似當有從他劃給之道矣。上曰。恩信墓舍及石物。將欲趁今年爲之。俾無餘慼。而墓舍階砌石。欲以舊材買用矣。訓將素嫺於此等事。意見。如何。善復曰。買用舊材。誠甚便好矣。上曰。畿營則當此災歲。決難策應。故自內寺使之擧行。而各處移劃之數爲幾何耶。性源曰。錢則七百七十緡。米則八百八十石。木則六十同。而自戶曹來者爲一千二百緡。兵曹則優於戶曹云矣。上曰。大臣如入來。則欲問移劃之術。而此亦不得矣。經費雖甚可悶。今年則必欲經記。而墓閣間架。雖不得視例於延齡君墓四十餘間之制。亦當構成數十間。使之成樣。而自內寺爲之。則必多弊端。故使戶曹擧行。俾勿貽弊於畿邑。然自畿邑所當進排者。猶爲不少。如葛炭假家等物。皆當策應。是甚爲悶。材瓦則以近在家舍舊材買用。可矣。性源曰。神道碑牀石外。階砌石物亦當浮出矣。上曰。此則似然矣。性源曰。兼料米三年條。訓將雖已草記。而本曹事力不逮。決無一時盡給之路矣。上曰。訓將與戶判意見各異。勢將使大臣處之之外。無他道也。善復曰。戶判往復於臣曰。今年條則輸送。自明年定式磨鍊。而昨再昨兩年條。則待有裕時輸送云。軍料分給之物。與他有異。臣爲大將。不得推來。則以何面目。對五千軍兵乎。若無大米。則雖以小米代送。必使訓局不失年條。允合事。宜矣。上曰。然則必也計年盡給。爲好耶。性源曰。前戶判之所不許者。臣豈可盡給乎。上曰。前戶判之意。如何。華鎭曰。旣是定奪之事。以小米盡給三年條。而雖代錢給之。亦似無妨矣。上曰。若然則訓將之意。如何。善復曰。今以一苞米三緡錢之例價。受來於戶曹後。又以一苞七緡之時直貿米。則在訓局。亦豈非狼狽乎。上曰。非徒此也。各營門若或有貿米之擧。則當此穀物不敷之時。必多其害。且予所以爲民發賣之米。將見盡入於訓局矣。姑舍是。更爲區劃。可也。性源曰。訓將之若是齗齗。固無怪也。禮判則自家之所不給者。反使臣盡給。臣亦有司之臣也。其惜費之心。豈後於人乎。善復曰。臣之病勢。固不敢煩達。而第有大可悶念者。夫訓將之毋論時原任。只有一人。乃是設局後始有之事。今若預擇一人。使居此任。俾有以肄習軍務於無事之時。則似無臨急僨誤之慮矣。臣受國厚恩。與天無極。若或爲自便之計。必欲乞解。則天必殛之。臣豈敢爲是哉。就以國事言之。誠甚可悶矣。新除者雖或有生疎之處。臣當隨事相議也。上曰。卿試薦可代之人。善復曰。雖今入侍之禁御兩將。皆可爲也。上曰。禁御兩將。皆已嫺熟於軍門之事矣。何必除訓將而後。可以肄習戎務乎。善復曰。訓局異於他營。臣之待罪本營。亦已十載于玆。而猶多僨事之時。今若不新除可堪之人。使之預爲肄習。則日後國事之憂。顧如何哉。上曰。國朝故事。曾經訓將者數。不及於大臣文衡。按之設局以後黃閣文衡登壇等錄。可驗矣。以此言之。訓將反有重於大臣文衡。豈可輕易遞改乎。善復曰。今日之奏。良非獲已。且臣之私情。亦有至難便者。臣雖蒙恩暇。將營親葬。而數十日之間。亦難虛縻。且不可仍佩往來矣。此亦豈非必可遞之端乎。上曰。此則無傷也。已例斑斑。何必辭免爲也。訓將之任。決不可輕改也。昌聖曰。寶鑑竣事之後。校書館所在割付實錄之冊。依前下敎。移送於藝文館乎。上曰。依此爲之。昌聖曰。前日寶鑑中。或疊書或脫誤處。方欲依下敎紙頭印正矣。奉朝賀徐命膺。錄送其改修之字。使之陳白。刻塡於板本矣。何以爲之乎。上曰。改刻塡補則好矣。好仁曰。靑坡蘆原兩驛許多人馬輪回立役。每患偏苦。其所以資生之道。喂馬之節。不過位田而已。昨年失稔之餘。當此春窮。人馬俱不免饑困。實難應役。誠甚矜悶。取考前例。則若値歉荒之歲。自賑廳及戶曹。或有米太之題給。又或有發賣之許付。而第昨年告歉。旣不至於太甚。賑廳米則不必題給。發賣米則似當許付。而幾乎垂畢。元驛屬二百八十八戶。依發賣例。參量分等。納價許給。而渠等有本曹所受之物價本。則直自臣曹。輸送賑廳。俾蒙朝家一視之澤。至於馬太。則渠輩旣不能救飢。奚暇力及於喂養。亦令戶曹考例題給。何如。上曰。依爲之。出擧條上曰。有舊例乎。好仁曰。乙亥丙子壬午癸未。俱有前例矣。上曰。兵判必須申飭。使之利歸驛卒。毋使中間消瀜也。上曰。卿等往傳於左右相。今日事極其慨然。俄下傳敎云云之後。大臣必有去就。而尙無動靜。紀綱可謂末如之何矣。右相之病。雖未詳知。至於左相。則風疹眼疾云者。太欠誠實。予亦有眼病。尋常看字。亦必借鏡。少有憂勞。輒似添劇。且當春節。則膈痰去來。耳力不聰。近來予亦太勤勞矣。然念國計良非戲事。不得不獨勞於上。强令次對。而前後兩對。俱不入來。只使卿等。躐等而行大臣事。若然則皇壇享禮。亦將無東班押班之大臣乎。如非左右相。豈無大臣也。言至於此。雖欠敬禮。大臣則必有去就也。右相則謂有風祟。在我之道。使之看病。左相則尤爲慨然。如不欲行公。宜請改卜賢德。不然則出而仕矣。庶僚固不當如是。況大官乎。今日次對則必謂入來矣。又復如是。時任未決去就之前。原任大臣。亦難强之。備堂則旣已來會。故雖爲引見。大臣事誠慨然矣。又下敎曰。醫官入直。何以爲之耶。昨下傳敎。有異事實。還爲推置。可也。民始曰。藥醫入直時則不必爲慮。而鍼醫入直時。則藥醫一人。加數入直事爲定矣。上曰。唯。命退。諸臣以次退出。